V roku 2015 mali antidumpingové alebo antisubvenčné opatrenia vplyv na 0,25 % celkového dovozu do EÚ.

V článku 11 ods. 4 základného antidumpingového nariadenia a v článku 20 základného antisubvenčného nariadenia sa stanovuje revízne prešetrovanie týkajúce sa „nového vývozcu” a „urýchlené” revízne prešetrovanie s cieľom stanoviť individuálne dumpingové rozpätie alebo individuálne vyrovnávacie clo pre nových vývozcov so sídlom v danej vyvážajúcej krajine, ktorí počas obdobia prešetrovania výrobok nevyvážali. Títo vývozcovia musia preukázať, že sú skutočne novými vývozcami a že skutočne začali vyvážať do EÚ až po období prešetrovania. V takomto prípade sa pre nich môže vypočítať individuálne clo, ktoré je zvyčajne nižšie ako clo pre celú krajinu.

V článku 11 ods. 2 základného antidumpingového nariadenia a v článku 18 základného antisubvenčného nariadenia sa stanovuje, že platnosť opatrení uplynie po piatich rokoch, pokiaľ sa pri revíznom prešetrovaní pred uplynutím platnosti neukáže, že opatrenia by sa mali zachovať vo svojej pôvodnej podobe. Počas roka 2015 platnosť štyroch opatrení po piatich rokoch automaticky uplynula.

Parlament prijal v apríli 2014 legislatívne uznesenie, a tým uzavrel prvé čítanie návrhu na modernizáciu nástrojov na ochranu obchodu. Odvtedy je pripravený začať trialógy. Rada však nebola schopná dospieť ku kompromisu, napriek úsiliu, ktoré vyvinulo najmä talianske predsedníctvo Rady v druhom polroku 2014. Hlavnou prekážkou bolo čiastočné neuplatňovanie pravidla nižšieho cla v prípadoch narušení v súvislosti so surovinami. Najmä v tejto otázke nastal v Rade rozkol medzi členskými štátmi uprednostňujúcimi výrobné záujmy a členskými štátmi uprednostňujúcimi dovozné záujmy.

Cieľom tejto modernizácie bolo prispôsobiť nástroje na ochranu obchodu (TDI) súčasnej situácii v oblasti obchodu. Návrh bol zameraný na hľadanie praktických riešení skutočných problémov, s ktorými sa zainteresované strany stretávajú pri používaní uvedených nástrojov. Nástroje na ochranu obchodu by sa vďaka nemu stali prístupnejšími a opatrenia by boli lepšie cielenými reakciami na určité nekalé obchodné praktiky zo strany našich obchodných partnerov. Ďalšími dôležitými prvkami návrhu boli väčšia transparentnosť, osobitná pozornosť venovaná MSP a zároveň zachovanie rovnováhy záujmov ako zásadného prvku.

Počas roka 2015 poradenské stredisko pre MSP naďalej riešilo žiadosti o informácie týkajúce sa nástrojov na ochranu obchodu. Poradenské stredisko bolo zriadené v roku 2004 v reakcii ťažkosti, ktorým MSP čelia z dôvodu svojej malej veľkosti a obmedzených zdrojov, keď sa snažia vyrovnať so zložitosťou prešetrovaní týkajúcich sa ochrany obchodu. Pomoc, ktorú poradenské stredisko poskytuje MSP, sa týka otázok vzťahujúcich sa na konkrétne prípady, ako aj ustanovení o procesných a vecných prvkoch antidumpingových a antisubvenčných konaní.

Arménsko v októbri 2015 odpovedalo na otázky, ktoré mu Komisia zaslala v decembri predchádzajúceho roka s cieľom získať doplňujúce informácie a objasnenia týkajúce sa vývoja hospodárstva, aby bolo možné aktualizovať hodnotenie MES. Posudzovanie dokumentácie pokračovalo aj v poslednom štvrťroku 2015 na základe nových informácií, ktoré boli predložené. Arménsko už v roku 2010 splnilo dve kritériá, konkrétne prvé kritérium a piate kritérium. V rokoch 2010 až 2014 však boli ďalšie aktivity v súvislosti so žiadosťou o MES pozastavené, keďže krajina pred otázkou MES uprednostnila rokovania s EÚ o dohode o prehĺbenej a komplexnej zóne voľného obchodu. Arménsko požiadalo o obnovenie procesu až vo februári 2014.

V júni 2015 zaslali útvary Komisie Vietnamu hodnotiacu správu o jeho pokroku vzhľadom na MES, v ktorej sa uvádza, že tretie kritérium sa považuje za splnené. V správe sa tiež konštatuje, že napriek tomu, že sa v súvislosti s ostatnými kritériami dosiahol určitý pokrok, nebol dostatočný na to, aby bolo možné dospieť k záveru, že bolo splnené ktorékoľvek zo zostávajúcich troch kritérií (prvé kritérium sa považovalo za splnené v roku 2013).

V roku 2015 sa neuskutočnili žiadne konzultácie medzi EÚ a Čínou s cieľom preskúmať, či krajina spĺňa zostávajúce štyri kritériá pre udelenie MES (druhé kritérium sa považovalo za splnené v roku 2004). Čína sa od roku 2012 do tohto procesu nezapája. Táto nedostatočná angažovanosť v uvedenom procese sa považuje za známku toho, že Čína očakáva, že EÚ od decembra 2016 zmení metodiku používanú na výpočet dumpingového rozpätia v prípadoch týkajúcich sa tejto krajiny. V roku 2015 Komisia začala skúmať dôsledky uplynutia platnosti určitých ustanovení oddielu 15 Protokolu o pristúpení Číny k WTO. Analýza právnych, hospodárskych a politických otázok týkajúcich sa tohto uplynutia pokračovala počas celého roku 2015. Slúžila ako základ pre diskusiu kolégia o smerovaní, ktorá sa uskutočnila začiatkom januára 2016 a počas ktorej sa rozhodlo, že sa v tejto veci začne uskutočňovať posúdenie vplyvu a verejná konzultácia. Komisia naďalej pracuje na budúcej politike v súvislosti s uplynutím platnosti určitých ustanovení Protokolu o pristúpení Číny k WTO.

V roku 2015 boli zostavené dve skupiny odborníkov, skupina odborníkov pre antidumpingové opatrenia týkajúce sa dovozu bionafty z Indonézie (DS480) a skupina odborníkov pre antidumpingové opatrenia uložené na polyetylén tereftalát z Pakistanu (DS486). V súvislosti s druhým konaním Pakistan trval na pokračovaní konania aj napriek tomu, že platnosť opatrení, ktoré sú predmetom sporu, uplynula. V spore týkajúcom sa antidumpingových opatrení uložených na mastné alkoholy z Indonézie (DS442) sa uskutočnilo prvé zásadné stretnutie skupiny odborníkov. Vo veci DS397 (kontrolné postupy v nadväznosti na spor WTO týkajúci sa konečných antidumpingových opatrení EÚ uložených na určité spojovacie materiály zo železa alebo ocele z Číny) skupina odborníkov vydala v auguste 2015 správu, voči ktorej sa EÚ aj Čína odvolali. Jedno sporové konanie týkajúce sa metodiky úpravy nákladov a určitých antidumpingových opatrení, o ktoré požiadalo Rusko, bolo na jeho žiadosť prerušené (DS474), zatiaľ čo počas roku 2015 Rusko iniciovalo druhé takéto konanie v tej istej veci (DS494). Spor požadovaný Indonéziou vo veci antidumpingových opatrení týkajúcich sa dovozu bionafty (DS480) bol prerušený v očakávaní výsledku sporu s Argentínou, ktorý sa takisto týka opatrení v súvislosti s bionaftou (AD473) a v súvislosti s ktorým bola v decembri 2015 vydaná predbežná správa skupiny odborníkov.

8.2.Ďalšie činnosti v rámci WTO

So zreteľom na rokovania vo WTO sa v roku 2015 v rámci procesu prípravy 10. ministerskej konferencie WTO vyvinulo úsilie o dosiahnutie pokroku v súvislosti s pravidlami WTO. Tento proces zahŕňal všetky štyri oblasti pravidiel vrátane antidumpingových opatrení a horizontálnych subvencií a zameriaval sa na otázku zlepšenia transparentnosti. Európska únia predložila 10. júla 2015 návrh k tejto téme, po ktorom nasledoval v septembri technický dokument. V súvislosti s horizontálnymi subvenciami EÚ navrhla zlepšenie mechanizmu protioznámení v rámci WTO, na základe ktorého by členovia WTO mohli poskytovať chýbajúce informácie vo vzťahu k oznámeniam ďalších členov. Pokiaľ ide o antidumpingové opatrenia, EÚ navrhla zavedenie mechanizmu preskúmania antidumpingových politík a postupov členov WTO, pričom vychádzala zo správy, ktorú vypracoval sekretariát WTO. Hoci členovia WTO prejavili určitý záujem pokračovať v rokovaniach o spôsoboch zlepšenia transparentnosti, pokiaľ ide o antidumpingové konania, k rokovaniam stále nedošlo. Ani na 10. ministerskej konferencii WTO, ktorá sa konala 15. – 18. decembra 2015 v Nairobi sa napokon neprijali žiadne rozhodnutia týkajúce sa rokovaní o pravidlách. Otázky pravidiel by sa však mali riešiť v rámci procesu po konferencii v Nairobi.

Technická skupina, ktorá je podskupinou rokovacej skupiny, sa počas roka stretla dvakrát. Skupina prerokovala celý rad otázok, ktoré sa týkali praktických aspektov uskutočňovania antidumpingových prešetrovaní vrátane zaobchádzania s dôvernou dokumentáciou, uplatňovania pravidla nižšieho cla a skúšky verejného záujmu.

V roku 2015 EÚ v súlade so svojimi záväzkami voči WTO predložila WTO úplné oznámenie o dotáciách poskytnutých na úrovni EÚ, ako aj na úrovni jednotlivých členských štátov. Preskúmanie tohto oznámenia z roku 2015 sa začalo počas druhého z dvoch osobitných zasadnutí výboru pre subvencie a vyrovnávacie opatrenia, ktoré sa konajú každý rok. Súbežne s týmito činnosťami sa útvary Komisie zúčastňovali na pravidelných činnostiach antidumpingového výboru, výboru pre subvencie a vyrovnávacie opatrenia a výboru pre ochranné opatrenia. V októbri 2015 sa v rámci vykonávacej skupiny, ktorá je podskupinou antidumpingového výboru, mnohí členovia podelili o informácie o správnych konaniach a súdnych preskúmaniach uskutočňovaných v rámci ich príslušnej jurisdikcie. EÚ v tejto súvislosti predstavila rámec súdneho preskúmania, ktorý je uplatniteľný na ochranu obchodu v EÚ.

9.Záver

V roku 2015 došlo k miernemu poklesu v počte nových prešetrovaní, ktoré sa začali. V tomto počte sa priamo odrazil počet sťažností prijatých od výrobného odvetvia, ktoré obsahovali dostatočné dôkazy na podporu tvrdení o poškodzujúcom dumpingu alebo subvenciách od výrobného odvetvia EÚ. Došlo k výraznému nárastu počtu uložených predbežných aj konečných opatrení, ako aj počtu revíznych prešetrovaní. Podobne ako v predchádzajúcich rokoch neboli na úrovni EÚ prijaté žiadne ochranné opatrenia.

Útvary Komisie zaoberajúce sa nástrojmi na ochranu obchodu okrem toho naďalej uskutočňovali svoje informačné aktivity zamerané na úradníkov z tretích krajín, výrobné odvetvie Únie a dovozcov. Napriek obnovenému záujmu o iniciatívu v oblasti modernizácie nástrojov na ochranu obchodu, ktorý vyplynul z krízy v oceliarskom priemysle, a bez ohľadu na neustále úsilie Komisie o podporu pokroku v tejto otázke, Rada ku koncu roka 2015 stále nedostala mandát na začatie trialógov. V roku 2015 pokračovala práca na hodnoteniach MES pre rôzne krajiny, ako aj prípravné práce v súvislosti s metodikou výpočtu dumpingového rozpätia pre Čínu po decembri 2016, keď uplynie platnosť určitých ustanovení oddielu 15 Protokolu o pristúpení Číny k WTO.